”Vi har haft tre-og-et-halvt år med vejarbejde, vi har haft corona og til sidst energikrisen. Det har været hårdt, vi har kæmpet hver dag for jeres skyld.” Sådan skriver parret Ole og Lisbeth ud på Facebook oven på en tung tid for deres bageri i Halvrimmen. Birkes, boller og brunsvigere bliver nu to kroner billigere – bageren dropper nemlig de to kroners energitillæg. Ved et tidligere besøg, da inflationen hærgede, var Ole Mikkelsen, bagermesteren, rørt til tårer over hvor godt kunderne tog imod den bøn, som bageren havde. -	En morgen var der en, som smed 90 kroner i drikkepenge. Det var jo ikke planen, sagde en tydeligt berørt Ole Mikkelsen dengang til TV2 Nord. Se indslaget fra TV2 Nords tidligere besøg nederst. Men nu er der altså godt nyt. Efter bagerens bøvl droppes energitillægget og i stedet sendes der dyb taknemmelighed mod de lokale, som har trodset en junglesti af vejarbejde, en pandemi og senest to kroner ekstra – pr. besøg. ’Uden jer var vi her ikke’, skriver Ole og Lisbeth i opslaget. -	Der har overhovedet ikke været bøvl. Flere har spurgt, hvorfor det ikke er sat højere op. Der er selfølgelig altid nogen, der synes, det er noget mærkeligt noget, siger den ene halvdel af parret, Ole Mikkelsen til TV2 Nord. -	Men ingen af de faste kunder, understreger han. Forklaringen er simpel. Bagerens regninger de seneste par måneder har normaliseret sig. Har det ikke været fristende at holde fast i at tjene to kroner mere? -	Jo, selvfølgelig vil vi altid gerne tjene penge. Men nu var det lagt ud som energitillæg. Med overenskomst på plads er der nok, der stiger i øjeblikket, kommer det med et smil fra bageren.

Referat:
En ting har dog fristet, lyder det.